Brian Mikkelsen (KF), 1998-04-21:
Vi er i Det Konservative Folkeparti ikke imod grundloven.
Vi er heller ikke imod, at folk betaler for det, de får.
Den gode, gamle grundlov foreskriver jo, at undervisningen i folkeskolen skal være gratis, og vi er helt enige i, at sådan skal det fortsat være.
Undervisning i folkeskolen er gratis, men det er et stigende problem, kan vi jo konstatere, at forældrebetalingen til lejrskoler, studieture og lignende efterhånden har nået et niveau, hvor vi må sætte spørgsmålstegn ved, om prisen står i forhold til den undervisningsmæssige værdi af rejserne.
Vi kender alle de mange eksempler, som har været fremme om mere eller mindre eksotiske studieture til snart sagt alle steder i verden.
Senest så jeg i tv, at en flok skoleelever var på overlevelsestur til Nordpolen.
Det var lige før, jeg overvejede selv at blive skoleelev igen.
Det lød meget spændende, men det illustrerer jo ganske tydeligt, at fantasien åbenbart ikke sætter nogen grænser for rejsemålene.
Vi har fra konservativ side naturligvis læst Ombudsmandens redegørelse og har noteret os, at der ikke er tydelighed i lovgivningen på det her område.
Det skal der naturligvis være, men vi kan ikke støtte Enhedslistens meget bombastiske forslag, som vi i dag behandler.
Vi vil også afvente ministerens udspil senere i denne samling, men jeg vil dog gerne ridse Det Konservative Folkepartis grundholdninger op.
Vi mener, at gratisprincippet i folkeskolen skal gælde for al undervisning, men at det ikke gør noget, at der opkræves et lille beløb til dækning af lejrskole og studietur.
Det kan også, og det er en sag, som vi har diskuteret meget i hvert fald i min gruppe, betyde, at man ikke kommer ud på de meget lange rejser.
Sagen er altså den, at vi synes, det er vigtigst, at man får undervisning.
på nogle ture
, men f.eks. at tage på skitur til Norge og Frankrig hører jo ikke med i et undervisningsforløb.
Så vi har egentlig ikke noget imod, at man sørger for at begrænse muligheden for at tage på lejrture og hytteture, og hvad det ellers er, uden for landets grænser.
Vi har diskuteret meget, om man overhovedet skulle sætte sådan en landegrænse op, så man kun måtte rejse inden for Danmark eller Norden, hvis det var i undervisningstiden, og det kan godt være, vi vil spille ud med det.
Det lyder egentlig meget rimeligt i vores ører, at man ikke i undervisningstiden tager til fjerne lande, det kan man jo gøre i ferietiden, hvis man vil det, og en begrænset brugerbetaling vil jo kunne betyde, at man ikke kan tage på de der lange ture.
Så må vi slå fast, at ansvaret for de her ture i første instans ligger hos læreren.
Der er jo også det sociale aspekt i det, og der må jeg undtagelsesvis give Enhedslisten en cadeau for det her, for det kan godt give social slagside, at man arrangerer nogle ture, som koster 3.000, 4.000, 5.000 kr. pr. elev.
Det synes jeg også er urimeligt.
Jeg har selv tre børn derhjemme, og det kan jo blive en dyr fornøjelse for mig at sende tre børn af sted på sådan nogle dyre ture.
Jeg synes, at vi må prøve at begrænse det her.
Vi prioriterer nemlig i Det Konservative Folkeparti fagligheden højere end ferierne.
Vi mener også, at ansvaret først ligger hos læreren, så hos skolelederen, som skal være sit ansvar bevidst, hos kommunen og også hos ministeren, som måske bør overveje, om der skal sættes nogle grænser for, hvor de her ture må gå hen, når det er i skoletiden.
I ferien kan man tage på de skiferier, man har lyst til, men i skoletiden skal de efter vores mening have et fagligt relevant indhold.